Proiect

L E G E

pentru modificarea  art. 82 din Regulamentul Parlamentului

Parlamentul adoptă prezenta lege organică.

Articol unic. - Alineatul 2 al articolului 82 din Regulamentul Parlamentului, adoptata prin legea nr. 797-XIII din 2 aprilie 1996 („Monitorul Oficial al Republicii  Moldova”, 1996, nr.81-82, art. 765), cu modificările ulterioare va avea următorul cuprins:

“(2) Şedinţele în plen ale Parlamentului, cu excepţia celor secrete prevăzute la alin. (1) al prezentului articol, pot fi transmise în direct la posturile publice naţionale de radio şi televiziune în conformitate cu prevederile Codului Audiovizualului sau la iniţiativa Parlamentului,  prin decizia adoptată cu votul majorităţii deputaţilor prezenţi. Stenogramele şedinţelor publice sunt plasate pe web site-ul oficial al Parlamentului. Comunicatele oficiale despre şedinţele Parlamentului se fac publice numai prin intermediul serviciului de presă al Parlamentului.”

Preşedintele Parlametului

NOTĂ    INFORMATIVĂ

Aşa cum se cunoaşte, transmisiunea în direct la posturile naţionale de radio şi TV a tuturor şedinţelor plenare ale Parlamentului a fost instituită la începutul mandatului actualului Legislativ în vederea unei informări ample a cetăţenilor asupra activităţii deputaţilor.

Între timp s-a constatat că această măsură presupune cheltuieli considerabile ale finanţelor publice în situaţia cînd se impune o austeritate bugetară, necesară pentru rezolvarea unor probleme de ordin social deosebit de acute. De menţionat că noul Cod al Audiovizualului, adoptat de Parlament, a condus la liberalizarea pieţei audiovizualului. Noua lege oferă condiţiile necesare pentru afirmarea unor instituţii media independente, astfel asigurîndu-se pluralismul de opinii şi dreptul la informare a cetăţeanului. În baza noii legislaţii a fost format un nou Consiliu Coordonator al Audiovizualului, cei nouă membri ai CCA fiind pentru prima dată inamovibili pe durata exercitării mandatului lor şi dispun de toate pîrghiile legale pentru a reglementa în mod autonom activitatea în domeniu. S-a format, de  asemenea, şi noul Consiliu de Observatori al Companiei Teleradio-Moldova, care a anunţat concursul pentru ocuparea funcţiilor de Preşedinte al Companiei şi, respectiv, de director  radio şi TV.


Codul Audiovizualului prevede (art. 8) că “radiodifuzorii aflaţi sub jurisdicţia Republicii Moldova au dreptul să decidă liber asupra conţinutului emisiunilor şi programelor lor, respectînd principiul de pluralitate a opiniilor în conformitate cu cadrul juridic şi condiţiile expuse în licenţa de emisie”. E specificat, de asemenea, (art. 51), că radiodifuzorul public naţional Compania publică Teleradio-Moldova, „are dreptul să înregistreze sau să transmită în direct fără plată şedinţe ale Parlamentului, Guvernului, dezbateri publice ale autorităţilor publice, mitinguri, demonstraţii, procesiuni, manifestaţii, întruniri de ordin comemorativ, religios, alte acţiuni cu caracter public, indiferent de locul lor de desfăşurare” şi că (art.52) „independenţa editorială a Companiei este garantată prin lege. Nu se admit ingerinţe operate de autorităţi publice şi nici influenţa vreunui partid, organizaţii comerciale, economice, social-politice, sindicale sau de alt ordin” .  Acelaşi articol stabileşte dreptul exclusiv al organelor de conducere ale Companiei de a elabora politica sa editorială, adoptînd şi modificînd grila de emisie a Companiei. Astfel, constatăm că în urma intrării în vigoare a Codului Audiovizulalului s-a produs o colizie de ordin juridic între acesta şi Regulamentul Parlamentului, ambele fiind legi organice şi prin urmare avînd aceeaşi putere juridică. Subliniem aici şi faptul că una din atribuţiile Companiei (art.51, punct J) este favorizarea dezbaterilor democratice publice şi a schimburilor de opinii. 


Menţionăm şi faptul că transmisiunea în direct la posturile naţionale de radio şi televiziune a şedinţelor în plen ale Parlamentului necesită peste două milioane de lei anual, ceea ce reprezintă o parte considerabilă din totalul alocaţiilor bugetare , limitînd posibilităţile instituţiei de a investi în calitatea emisiunilor. 


Autorii consideră necesar să fie păstrată prevederea Regulamentului Parlamentului, potrivit căreia toate dezbaterile din cadrul şedinţelor plenare publice ale Legislativului să fie plasate pe pagina web a Parlamentului. În acelaşi timp se impune nevoia de a căuta resurse extrabugetare, eventual din partea donatorilor externi, pentru crearea unui canal special TV care ar transmite în direct şedinţele Parlamentului, aşa cum se practică în SUA, Ucraina şi alte ţări democratice. 

Menţinerea transmisiunii în direct a şedinţelor Legislativului, în special în perioada campaniilor electorale, pun în condiţii inegale subiecţii electorali, avantajînd în mod excesiv deputaţii şi formaţiunile politice parlamentare. 


Proiectul de lege propus are drept scop aducerea alineatului 2) al articolului 82 din Regulamentul Parlamentului în concordanţă cu prevederile Codului Audiovizualului. 

